Vera Zorina

Dans

Da hun var seks år, fikk hun danseundervisning av Olga Preobrajenska og Nicholas Legat. 12 år gammel fikk hun roller i Max Reinhardts produksjoner, En midtsommernattsdrøm og Hoffmans eventyr.
I 1933 reiste hun til London og studerte videre under Nicholas Legat og Dame Marie Rambert (opprinnelig Syvia Rambam). I denne tiden opptrådte hun også som skuespiller.
I årene 1934-1936 var hun medlem i  Ballet Russes de Monte Carlo hvor hun skiftet navn. Hun opptrådte i tre sesonger med Ballet Russes de Monte Carlo en rekke steder, blant annet i Covent Garden og i New York. I denne tiden lærte hun seg russisk.
I 1937 opptrådte hun i London-produksjonen On Your Toes.

Film og showbusiness

Hun ble oppdaget av  Samuel Goldwyn som undertegnet en filmkontrakt med henne. Samme år reiste hun til Hollywood. Etter en anseelig forhåndsomtale fikk hun sin amerikanske debut i 1938 i filmversjonen av musikalen The Goldwyn Follies.
I 1938 begynte hun også å opptre på Broadway i musikaler. Hennes debut var i George Balanchines oppsetning I married an Angel hvor hun imponerte, og kanskje enda mer i musikalen Louisiana Purchase før hun enda en gang vendte tilbake til Hollywood hvor hun opptrådte i 1941 i filmversjonen av Louisiana Purchase med Bob Hope som motspiller. 
Filmdebuten ble fulgt opp med en vellykket gjenskaping av rollen i filmversjonen av On Your Toes. Deretter spilte hun rollen som fiktiv grevinne i  I Was an Adventuress md bl a Erich Von Stroheim og Peter Lorre. I disse filmene viste hun variasjon, stil og klasse som ikke stod tilbake for noen. Hun spilte også i en rekke filmer fra 1940 til 1946. Hun fikk også i 1943 rollen som Maria i Hemingways Klokkene ringer for deg, men ble uten videre erstattet av Ingrid Bergman etter bare to uker. Dette hadde en negativ virkning på hennes filmkarriere. Bølgen av filmtilbud begynte å avta og filmene Follow the Boys i 1944 med George Raft og Lover Come Back i 1946 med Lucille Ball og George Brent ble et farvel med Hollywood.
I 1954 forsøkte hun seg på Broadway med On Your Toes igjen. Det varte bare i seks uker.

Sjef for Den Norske Opera

I de senere år ble hun, på grunn av sin melodiøse aksent, benyttet som oppleser, blant annet for blinde på flere ulike språk inkludert engelsk. Vera Zorina arbeidet også ved Santa Fé Opera og for NRK, hvor hun regisserte en oppsetning av Herodes for TV.
I 1976 ble hun sjef for Den norske opera. På grunn av ektemannens brå død samme år, tiltrådte hun aldri denne stillingen. I 1978 ble hun musikkrådgiver og produsent for Columbia. Vera Zorina var også tilknyttet Lincoln Center som rådgiver og regissør og instruerte opera i en rekke sesonger ved Santa Fe Opera Company i New Mexico.

Ekteskap

Vera Zorina var gift med den kjente koreografen George Balanchine.
I 1946 ble hun skilt og giftet seg med Goddard Lieberson, sjefen for Columbia Records.
Vera Zorina giftet seg igjen etter at Lieberson døde med musikeren Paul Wolfe.

Halvt norsk

Ifølge London-aviser betraktet Vera Zorina seg som norsk. Hennes mor, Billie (Abigail Møllerop Wimpelmann fra Kristiansund), gift med tyske Fritz Hartwig, var norsk og Eva Birgitta Hartwig tilbragte somrene i Norge gjennom hele oppveksten.